ஆக, புகைத்தல் உடல் நலத்துக்குத் தீங்கு என்று எச்சரிக்கும் வேலையை மட்டுமே அரசு செய்யும். புகையிலைப் பழக்கத்தை நிறுத்த உளவியல் ஆலோசனைச் சேவைகளை அரசுகள் வழங்குமானால் பெருத்த மாற்றம் நிகழக்கூடும். ஆனால், சுகாதாரம், மருத்துவம் ஆகிய அத்தியாவசியத் துறைகளைக்கூட படிப்படியாக கைகழுவி வரும் அரசுகள் இதைச் செய்யாது. இலவச மருத்துவத் துறைகளை சீரழித்து, எல்லாரையும் தனியாரின் பக்கம் தள்ளிவிடுகின்றன. புகைப் பழக்கத்தால் வரும் நோய்கள் மன உளைச்சல் தருபவை மட்டுமல்ல, மிகுந்த செலவு பிடிக்கக்கூடியவை. நடுத்தர, ஏழை மக்கள் லட்சக் கணக்கில் பணத்தைக்கொட்டி தனியார் மருத்துவமனைகளில் சிகிச்சை பெறுவது சாத்தியமில்லை. (புகையிலையால் வரும் நோய்களுக்கு மட்டும் மக்கள் செலவு செய்யும் தொகை ஆண்டுக்கு ஒரு லட்சம் கோடி! )